Lone Wolf and Cub

Lone Wolf and Cub (jap. 子連れ狼) on kansainvälisesti tunnettu ja kiitetty japanilainen manga-sarjakuva, jota käsikirjoitti Kazuo Koike ja piirsi Goseki Kojima. Samurai-aiheinen aikuislukijoille suunnattu sarjakuva ilmestyi Japanissa vuosina 1970–1976 ja saavutti suuren suosion sekä laajan lukijakunnan että kriitikoiden keskuudessa.

Edo-kauden Japaniin sijoittuvan sarjakuvan päähenkilö on Ogami Ittō, samurai, joka on ryhtynyt palkkamurhaajaksi rahoittaakseen kostonsa mahtavalle Yagyūn klaanille. Yhdessä nelivuotiaan Daigorō-poikansa kanssa hän vaeltaa pitkin ja poikin Japania harjoittaen ammattiaan ja taistellen Yagyūn kätyreitä vastaan. Sarjakuvan yleisilme on traaginen ja väkivaltainen. Aihepiirinsä ja elokuvallisen kerrontansa takia sarjakuvaa on verrattu Akira Kurosawan samuraielokuviin.

Suomessa sarjakuva tunnetaan parhaiten Lone Wolf and Cub -nimisenä englanninkielisenä käännöksenä, jonka yhdysvaltalainen kustantamo Dark Horse Comics julkaisi vuosina 2000–2002. Käännökseen sisältyy kaikkiaan 28 osaa, joista kukin on noin 300 sivua pitkä. Englanninkielinen versio sai Yhdysvalloissa useita sarjakuvapalkintoja "vuoden parhaana käännössarjakuvana". Sarjakuvaa on käännetty myös ruotsiksi, puolaksi ja portugaliksi.

Sarjakuvan pohjalta on tehty Japanissa kuusi elokuvaa ja tv-sarja. Elokuvasarjan ensimmäinen osa sai ensi-iltansa vuonna 1972.

Sarjakuvan osat englanninkielisessä käännöksessä 

1970-luvun anime ja manga
Historiallinen anime ja manga
Mangasarjat
Seinen